CELEX: 32017R1439
Language: sk
Date: 2017-08-08 00:00:00
Title: Vykonávacie nariadenie Komisie (EÚ) 2017/1439 z 8. augusta 2017, ktorým sa mení vykonávacie nariadenie Komisie (EÚ) 2017/1019, ktorým sa ukladá konečné antidumpingové clo a s konečnou platnosťou vyberá predbežné clo uložené na dovoz určitých tyčí a prútov na betónové výstuže s pôvodom v Bieloruskej republike

9.8.2017   
            
            
               SK
            
            
               Úradný vestník Európskej únie
            
            
               L 206/1
            
         VYKONÁVACIE NARIADENIE KOMISIE (EÚ) 2017/1439
   z 8. augusta 2017,
   ktorým sa mení vykonávacie nariadenie Komisie (EÚ) 2017/1019, ktorým sa ukladá konečné antidumpingové clo a s konečnou platnosťou vyberá predbežné clo uložené na dovoz určitých tyčí a prútov na betónové výstuže s pôvodom v Bieloruskej republike
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1) (ďalej len „základné nariadenie“), a najmä na jeho článok 9 ods. 4,
   keďže:
   
               (1)
            
            
               Európska komisia (ďalej len „Komisia“) uložila 20. decembra 2016 predbežné antidumpingové clo na dovoz určitých tyčí a prútov na betónové výstuže s pôvodom v Bieloruskej republike (ďalej len „Bielorusko“) prostredníctvom vykonávacieho nariadenia (EÚ) 2016/2303 (2) (ďalej len „predbežné nariadenie“).
            
         
               (2)
            
            
               Výrobok, na ktorý sa vzťahuje predbežné antidumpingové clo, bol vymedzený ako „určité tyče a prúty na betónové výstuže vyrobené zo železa alebo nelegovanej ocele, neupravené inak ako kovaním za tepla, valcovaním za tepla, ťahaním za tepla alebo pretláčaním za tepla, prípadne po valcovaní ešte krútené, a tie, ktoré majú vrúbky, rebrá, žliabky alebo iné deformácie vzniknuté počas valcovania s pôvodom v Bielorusku, ktoré v súčasnosti patria pod číselné znaky KN ex 7214 10 00, ex 7214 20 00, ex 7214 30 00, ex 7214 91 10, ex 7214 91 90, ex 7214 99 10, ex 7214 99 71, ex 7214 99 79 a ex 7214 99 95. Vysokoodolné železné alebo oceľové tyče a prúty na betónové výstuže sú vylúčené“.
            
         
               (3)
            
            
               Sadzba predbežného antidumpingového cla uplatniteľná na čistú frankocenu na hranici Únie pred preclením bola stanovená na úroveň 12,5 %.
            
         
               (4)
            
            
               Komisia následne 17. júna 2017 uložila konečné antidumpingové clo na dovoz určitých tyčí a prútov na betónové výstuže s pôvodom v Bielorusku prostredníctvom vykonávacieho nariadenia (EÚ) 2017/1019 (3) (ďalej len „konečné nariadenie“).
            
         
               (5)
            
            
               Výrobok, na ktorý sa vzťahuje konečné antidumpingové clo, bol vymedzený ako „určité tyče a prúty na betónové výstuže vyrobené zo železa alebo nelegovanej ocele, neupravené inak ako kovaním za tepla, valcovaním za tepla, ťahaním za tepla alebo pretláčaním za tepla, prípadne po valcovaní ešte krútené, majúce vrúbky, rebrá, žliabky alebo iné deformácie vzniknuté počas valcovania s pôvodom v Bielorusku, ktoré v súčasnosti patria pod číselné znaky KN ex 7214 10 00, ex 7214 20 00, ex 7214 30 00, ex 7214 91 10, ex 7214 91 90, ex 7214 99 10 a ex 7214 99 95. Vysokoodolné železné alebo oceľové tyče a prúty na betónové výstuže a ostatné dlhé výrobky, ako napríklad tyče s kruhovým prierezom, sú vylúčené“.
            
         
               (6)
            
            
               Sadzba konečného antidumpingového cla uplatniteľná na čistú frankocenu na hranici Únie pred preclením bola stanovená na úroveň 10,6 %.
            
         
               (7)
            
            
               V článku 2 konečného nariadenia sa stanovuje výber súm zabezpečených prostredníctvom predbežného antidumpingového cla podľa predbežného nariadenia s konečnou platnosťou. V nariadení sa však vyslovene nestanovuje uvoľnenie súm zabezpečených nad rámec konečnej sadzby a rozsahu výrobkov, na ktoré sa vzťahujú antidumpingové opatrenia, čo by bolo primerané vzhľadom na článok 10 ods. 3 základného nariadenia.
            
         
               (8)
            
            
               Článok 2 vykonávacieho nariadenia (EÚ) 2017/1019 by sa mal preto zodpovedajúcim spôsobom opraviť.
            
         
               (9)
            
            
               Opravené ustanovenie by sa malo uplatňovať od dátumu nadobudnutia účinnosti vykonávacieho nariadenia (EÚ) 2017/1019.
            
         
               (10)
            
            
               Zmena stanovená v tomto nariadení je v súlade so stanoviskom výboru zriadeného podľa článku 15 ods. 1 nariadenia (EÚ) 2016/1036,
            
         PRIJALA TOTO NARIADENIE:
   Článok 1
   Článok 2 vykonávacieho nariadenia (EÚ) 2017/1019 sa opravuje takto:
   
      „Sumy zabezpečené prostredníctvom predbežného antidumpingového cla podľa vykonávacieho nariadenia (EÚ) 2016/2303 sa vyberajú s konečnou platnosťou. Uvoľnia sa sumy zabezpečené nad rámec konečnej sadzby a rozsahu výrobkov, na ktoré sa vzťahujú antidumpingové opatrenia.“
   
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Článok 1 sa však uplatňuje od 18. júna 2017.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 8. augusta 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 176, 30.6.2016, s. 21.
   
      (2)  Vykonávacie nariadenie Komisie (EÚ) 2016/2303 z 19. decembra 2016, ktorým sa ukladá predbežné antidumpingové clo na dovoz určitých tyčí a prútov na betónové výstuže s pôvodom v Bieloruskej republike (Ú. v. EÚ L 345, 20.12.2016, s. 4).
   
      (3)  Vykonávacie nariadenie Komisie (EÚ) 2017/1019 zo 16. júna 2017, ktorým sa ukladá konečné antidumpingové clo a s konečnou platnosťou vyberá predbežné clo uložené na dovoz určitých tyčí a prútov na betónové výstuže s pôvodom v Bieloruskej republike (Ú. v. EÚ L 155, 17.6.2017, s. 6).